b'\n_START_ARTICLE_\nFrank Landy\n_START_SECTION_\n\xc5\xbdivljenje\n_START_PARAGRAPH_\nFrank Landy je bil rojen v ameri\xc5\xa1ki zvezni dr\xc5\xbeavi Pensilvaniji, v Filadelfiji. Najprej je \xc5\xa1tudiral strojni\xc5\xa1tvo, vendar \xc5\xa1tudija ni dokon\xc4\x8dal. \xc5\xa0tudij psihologije pa je za\xc4\x8del na univerzi Villanova v Pensilvaniji, kjer je leta 1964 diplomiral. Magistriral in doktoriral je na dr\xc5\xbeavni univerzi Bowling Green. Pozneje se je zaposlil na dr\xc5\xbeavni univerzi Pensilvanije (Univerza Penn State), kjer je v 26 letih dela pomagal ustanoviti enega najbolj\xc5\xa1ih oddelkov za industrijsko-organizacijsko psihologijo v dr\xc5\xbeavi.V tem \xc4\x8dasu in pozneje je objavil \xc5\xa1tevilne \xc4\x8dlanke v razli\xc4\x8dnih revijah. Prav tako je napisal pomembne knjige (predvsem o diskriminaciji delavcev) in u\xc4\x8dbenike s podro\xc4\x8dja organizacijske psihologije._NEWLINE_Bil je tudi aktivni raziskovalec in pri tem sodeloval z razli\xc4\x8dnimi univerzami kot so Univerza Kalifornije, Berkeley, Univerza Stanford, Dr\xc5\xbeavna univerza Kolorada in drugimi.  Med drugim je bil tudi \xc4\x8dlan petih APA oddelkov in predsednik SIOP (Society for Industrial and Organisational Psychology) od leta 1990 do 1991. Prejel je razli\xc4\x8dna priznanja kot so Cattellova nagrada iz leta 1980, za odli\xc4\x8dnost pri raziskovalnem na\xc4\x8drtu (z Jimom Farrom in Rickom Jacobsom), M. Scott Myres nagrado leta 1998, za aplikativno raziskavo na delovnem mestu (z Jimom Farrom, Edwinom Fleishmannom in Robertom Vancom) in nagrado Distinguished Distributions leta 2004. Upokojil se je kot zaslu\xc5\xbeni profesor leta 1994. _NEWLINE_Frank Landy je bil znan tudi kot zavzet teka\xc4\x8d. Sodeloval je na ve\xc4\x8d kot 60 maratonih in se pogosto udele\xc5\xbeeval tekov na SIOP konferencah. Igral in zbiral je kitare, prav tako pa je tudi igral in pel na javnih dogodkih.  Umrl je 12. januarja 2010, pri starosti 67 let.\n_START_SECTION_\nDelo\n_START_PARAGRAPH_\nV \xc4\x8dasu dela na univerzi v Pensilvaniji je ustanovil podjetje Landy, Jacobs and Associates, ki je delovalo na podro\xc4\x8dju izbirnega testiranja. Pozneje, leta 1998, je bilo podjetje prodano mednarodnemu podjetju SHL. Landy je v tem podjetju delal do leta 2005, ko je ustanovil novo svetovalno podjetje Landy Litigation Support Group. Na razli\xc4\x8dnih univerzah po svetu je predaval o zaposlitvenih praksah. Mo\xc4\x8dno mednarodno zaledje mu je zagotovilo odli\xc4\x8dno podlago za svetovanje multinacionalnim korporacijam. _NEWLINE_Svetovalno kariero je za\xc4\x8del leta 1965 in pomagal \xc5\xa1tevilnim organizacijam pri uporabi psiholo\xc5\xa1kih raziskav za re\xc5\xa1itev problemov pri upravljanju s \xc4\x8dlove\xc5\xa1kimi viri, odnosih z zaposlenimi in motiviranju zaposlenih._NEWLINE_Pomembno je bilo tudi njegovo delo kot strokovna pri\xc4\x8da; pri\xc4\x8dal je namre\xc4\x8d v \xc5\xa1tevilnih dr\xc5\xbeavnih in zveznih zadevah v 25 letih prakse. Landy je v okviru pravnega delovanja poudarjal, da lahko dobra znanost zagotovi trdno podlago za dobro prakso v organizacijah in tako je slu\xc5\xbeil kot ambasador za znanost psihologije v veliko primerih.'